เอกสารแนบ 3

รายละเอียดเกี่ยวกับหัวหน้างานตรวจสอบภายใน

รายละเอียดเกี่ยวกับหัวหน้างานตรวจสอบภายใน

ตามสัญญาบริหารจัดการระหว่างบริษัทฯ และ Mandarin Oriental Hotel Group (MOHG)
นั้นได้ครอบคลุมถึงการควบคุมและการตรวจสอบการควบคุมภายในของโรงแรมฯ
ให้เป็นไปตามนโยบายและมาตรฐานของ MOHG ซึ่งมีการตรวจสอบเป็นประจำทุกปี
โดยได้มอบหมายหน่วยงานภายนอก (Outsource) คือ Jardine Matheson Group Audit
and Risk Management (GARM) ซึ่งเป็นส่วนหนึ่งของ Jardine Matheson Limited
เป็นผู้ตรวจสอบภายใน ทั้งนี้หน่วยงานดังกล่าวมีประสบการณ์ในการตรวจสอบมามากกว่า 20 ปี
โดยทีมงานซึ่งมีประสบการณ์ด้านสอบบัญชีจาก Big 4 ซึ่งมีความรู้ ความเข้าใจ
และความชำนาญในธุรกิจโรงแรม ระบบงาน รวมถึงวัฒนธรรมองค์กรเป็นอย่างดี
นอกจากนี้หน่วยงานดังกล่าวยังมีความเป็นอิสระในการให้ความเห็นต่อการควบคุมภายในของบริษัทฯ
นอกจากนี้ บริษัทฯ ได้แต่งตั้งให้บริษัท ไพร้ซวอเตอร์เฮาส์ คูเปอร์ส เอบีเอเอส จำกัด
สำหรับงานตรวจสอบด้านภาษีอากรเพิ่มเติมอีกด้วย

เอกสารแนบ 3

รายงานของคณะกรรมการตรวจสอบ

รายงานของคณะกรรมการตรวจสอบ

คณะกรรมการตรวจสอบของบริษัท โอเอชทีแอล จำกัด (มหาชน) ประกอบด้วย กรรมการอิสระ 3
ท่าน ได้แก่ นายอัศวิน คงสิริ นายสุรชัย ศิริวัลลภ และนายวิลเลี่ยม เซ็นท์กราฟ
คณะกรรมการตรวจสอบได้รับการแต่งตั้งจากคณะกรรมการบริษัทเพื่อให้ดำเนินการโดยมีขอบเขต
หน้าที่ ความรับผิดชอบ ตามที่ระบุไว้ใน กฏบัตรคณะกรรมการตรวจสอบ
ซึ่งสอดคล้องกับข้อกำหนดและแนวทางการปฏิบัติที่ดีสำหรับคณะกรรมการตรวจสอบของตลาดหลักทรัพย์แห่งประเทศไทย

ในรอบปี 2556 ได้มีการประชุมคณะกรรมการตรวจสอบทั้งสิ้นจำนวน 4 ครั้ง
ซึ่งกรรมการตรวจสอบทุกท่านได้เข้าร่วมประชุมครบทุกครั้ง
โดยได้มีการหารือและแลกเปลี่ยนข้อคิดเห็นกับผู้บริหาร ผู้ตรวจสอบภายใน และผู้สอบบัญชีของบริษัทฯ
ในเรื่องที่เกี่ยวข้องกับธุรกิจของบริษัทฯ สรุปสาระสำคัญในการปฏิบัติหน้าที่ได้ดังนี้

1.  การสอบทานงบการเงิน

คณะกรรมการตรวจสอบได้สอบทานงบการเงินและงบการเงินรวมของบริษัทฯ และบริษัทย่อย
ประจำไตรมาสและประจำปี 2556 ซึ่งได้ผ่านการสอบทานและตรวจสอบจากผู้สอบบัญชีแล้ว
ก่อนที่จะนำเสนอต่อคณะกรรมการบริษัทฯ เพื่อพิจารณาอนุมัติ
นอกจากนี้ยังได้รับทราบแผนการตรวจสอบของผู้สอบบัญชีและ ผู้ตรวจสอบภายใน
ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า งบการเงินของบริษัทฯ
แสดงฐานะการเงินและผลการดำเนินงานโดยถูกต้องเชื่อถือได้ในสาระสำคัญตามมาตรฐานการรายงานทางการเงิน
รวมทั้งมีการเปิดเผยข้อมูลในงบการเงินอย่างเพียงพอและทันเวลาเพื่อเป็นประโยชน์กับนักลงทุนหรือผู้ใช้งบการเงิน

คณะกรรมการตรวจสอบได้ประชุมร่วมกับผู้สอบบัญชีโดยไม่มีฝ่ายจัดการเข้าร่วมประชุมเพื่อให้ผู้สอบบัญชีสามารถรายงานเหตุการณ์และข้อมูลเกี่ยวกับบริษัทได้อย่างอิสระ
และสามารถแลกเปลี่ยนความคิดเห็นกันได้อย่างเต็มที่

คณะกรรมการตรวจสอบยังได้สอบทานการวิเคราะห์ผลกระทบของมาตรฐานการรายงานทางการเงินใหม่ต่องบการเงินของบริษัทฯ
และมีความเห็นว่าบริษัทฯ มีความพร้อมในการจัดทำงบการเงินตามมาตรฐานการบัญชีซึ่งเป็นไปตาม
International Financial Reporting Standards (IFRS)

2.  การสอบทานบริหารความเสี่ยง

คณะกรรมการตรวจสอบได้กำกับดูแลการบริหารความเสี่ยงของบริษัทฯ
โดยสอบทานแผนการบริหารความเสี่ยงประจำปี 2556
และสอบทานการปฏิบัติงานจริงซึ่งจัดทำโดยคณะกรรมการบริหารความเสี่ยงเป็นรายไตรมาส
และได้ให้ข้อเสนอแนะอย่างสม่ำเสมอเพื่อให้มั่นใจว่าการบริหารความเสี่ยงของบริษัทฯ
มีประสิทธิภาพ

3.  การสอบทานระบบการควบคุมภายใน

คณะกรรมการตรวจสอบได้สอบทานและพิจารณาผลการตรวจสอบและข้อเสนอแนะต่อระบบการควบคุมภายในของผู้สอบบัญชี
และผู้ตรวจสอบภายใน เพื่อให้มั่นใจว่าการดำเนินงานของบริษัทฯ เป็นไปอย่างอิสระ เพียงพอ
มีประสิทธิภาพ ประสิทธิผล และบรรลุตามเป้าหมายที่กำหนดไว้
พร้อมทั้งติดตามการดำเนินการแก้ไขตามรายงานผลการตรวจสอบในประเด็นที่มีนัยสำคัญ
คณะกรรมการตรวจสอบมีความเห็นว่า บริษัทฯ มีระบบการควบคุมภายในที่เหมาะสม เพียงพอ
และมีประสิทธิผล คุณภาพของการตรวจสอบได้มีการพัฒนาอย่างต่อเนื่องทั้งในด้านบุคลากร
และการปฏิบัติงานตรวจสอบเพื่อให้สอดคล้องกับมาตราฐานวิชาชีพสากล

4.  การสอบทานรายการระหว่างกัน

คณะกรรมการตรวจสอบได้สอบทานรายการระหว่างกันของบริษัทฯ กับบริษัทในกลุ่มเพื่อให้มั่นใจว่า
บริษัทฯได้ดำเนินการตามเงื่อนไขทางธุรกิจปกติ และมีการเปิดเผยข้อมูลอย่างครบถ้วนและเพียงพอ

5.  การสอบทานการปฏิบัติงานตามกฏหมาย

คณะกรรมการตรวจสอบได้สอบทานการปฏิบัติงานให้เป็นไปตามกฏหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฏหมายที่เกี่ยวข้องกับธุรกิจของบริษัทฯ
ซึ่งจากรายงานของผู้สอบบัญชี ผู้ตรวจสอบภายใน และผู้บริหารของบริษัทฯ
คณะกรรมการตรวจสอบมีความเห็นว่า บริษัทฯ ได้ปฏิบัติตามกฏหมายและข้อกำหนดต่างๆ
ที่เกี่ยวข้องอย่างเหมาะสม

6.  การพิจารณาแต่งตั้งผู้สอบบัญชีประจำปี 2557

คณะกรรมการตรวจสอบได้พิจารณาเสนอแต่งตั้งผู้สอบบัญชีของบริษัทฯ
และเสนอค่าตอบแทนของผู้สอบบัญชีประจำปี 2557 ต่อคณะกรรมการบริษัทฯ
เพื่อขออนุมัติต่อที่ประชุมผู้ถือหุ้น
คณะกรรมการตรวจสอบได้พิจารณาความเป็นอิสระและผลการปฏิบัติงานของผู้สอบบัญชีในปี 2556
รวมถึงความเหมาะสมของค่าตอบแทนแล้ว คณะกรรมการตรวจสอบมีความเห็นว่า
ผู้สอบบัญชีจากบริษัท ไพร้ซวอเตอร์เฮาส์คูเปอร์ส เอบีเอเอส จำกัด มีความเป็นอิสระ
มีความรู้และประสบการณ์เพียงพอในการปฏิบัติงานสอบบัญชี รวมถึงค่าตอบแทนมีความเหมาะสม
จึงมีมติเสนอต่อคณะกรรมการบริษัทฯ เพื่อขออนุมัติจากที่ประชุมสามัญประจำปีผู้ถือหุ้น
ให้แต่งตั้งผู้สอบบัญชีจากบริษัท ไพร้ซวอเตอร์เฮาส์คูเปอร์ส เอบีเอเอส จำกัด
เป็นผู้สอบบัญชีประจำปี 2557

คณะกรรมการตรวจสอบมีความเป็นอิสระในการปฏิบัติงานตามที่ได้รับมอบหมาย
และได้รับความร่วมมือเป็นอย่างดีจากฝ่ายจัดการและผู้สอบบัญชี โดยสรุปในภาพรวม
คณะกรรมการตรวจสอบเห็นว่า คณะกรรมการบริษัทฯ ตลอดจนผู้บริหารของบริษัทฯ
มีจริยธรรมและความมุ่งมั่นในการปฏิบัติหน้าที่เพื่อให้บรรลุเป้าหมายของบริษัทฯ
ให้ความสำคัญต่อการดำเนินงานภายใต้ระบบการควบคุมภายในและระบบการตรวจสอบภายในที่มีประสิทธิผล
มีการกำกับดูแลกิจการที่ดี รวมทั้งมีระบบการบริหารความเสี่ยง
และการพัฒนาปรับปรุงระบบการปฏิบัติงานให้มีคุณภาพดีขึ้นอย่างต่อเนื่อง

นายอัศวิน คงสิริ

ประธานคณะกรรมการตรวจสอบ

29 มกราคม 2557